Jio phones become free for lockdown period ଜିଓ ଫୋନ୍ ଉପଭୋକ୍ତାଙ୍କୁ ମିଳିଲା ଫ୍ରିଃ ଏପ୍ରିଲ୍ ୧୭ ପର୍ଯ୍ୟନ୍ତ ୧୦୦ ମିନିଟ୍ କଲ୍ ସମୟ, ୧୦୦ SMS- News18 Odia\nଜିଓ ଫୋନ୍ ଉପଭୋକ୍ତାଙ୍କୁ ମିଳିଲା ଫ୍ରିଃ ଏପ୍ରିଲ୍ ୧୭ ପର୍ଯ୍ୟନ୍ତ ୧୦୦ ମିନିଟ୍ କଲ୍ ସମୟ, ୧୦୦ SMS\nଜିଓ ଫୋନ୍ ଉପଭୋକ୍ତାମାନଙ୍କ ଫୋନରେ ପ୍ରିପେଡ୍ ପ୍ୟାକ୍ ସରିଯାଇଥିଲେ ବି ସବୁ ଉପଭୋକ୍ତାଙ୍କ ପାଇଁ ସମସ୍ତ ଇନକମିଂ କଲ୍ ଏପ୍ରିଲ୍ ୧୭ ପର୍ଯ୍ୟନ୍ତ ବୈଧ ରହିବ । ଦେଶର ଯେ କୌଣସି ସ୍ଥାନରୁ ୧୦୦ ମିନିଟ୍ ମାଗଣା ଫୋନ୍ କଲ୍ କରିପାରିବେ ଓ ୧୦୦ଟି ମାଗଣା SMS ବି ପଠେଇ ପାରିବେ ।\nଜିଓ ଉପଭୋକ୍ତା ପୂରା ଲକଡାଉନ୍ ସମୟରେ ଫୋନ୍ ଚାଲୁ ରଖିପାରିବେ ଓ ସମସ୍ତଙ୍କ ସହ ଯୋଗାଯୋଗ ଜାରି ରଖିପାରିବେ ।\nLast Updated: March 31, 2020, 6:07 PM IST\nମୁମ୍ବାଇଃ ସବୁ ଜିଓ ଫୋନ୍ ବ୍ୟବହାରକାରୀଙ୍କ ପାଇଁ ରିଲାଏନ୍ସ ଜିଓ (Reliance Jio) ଏକ ନୂଆ "୧୦X ଲାଭ" ପଦକ୍ଷେପ ଘୋଷଣା କରିଛି । ଏହା ମାଧ୍ୟମରେ ପ୍ରତି ଜିଓ ଫୋନ୍ ଉପଭୋକ୍ତାଙ୍କୁ ଏପ୍ରିଲ୍ ୧୭ ପର୍ଯ୍ୟନ୍ତ ଦେଶର ଯେ କୌଣସି ସ୍ଥାନରୁ ୧୦୦ ମିନିଟ୍ ମାଗଣା ଫୋନ୍ କଲ୍ ପ୍ରଦାନ କରାଯିବା ସହିତ ୧୦୦ଟି ମାଗଣା ଏସ୍.ଏମ୍.ଏସ୍. (SMS) ପଠେଇବାର ସୁବିଧା ଦିଆଯାଉଛି । ଏହି ସୌଜନ୍ୟ ପ୍ୟାକ୍ ଭାରତର କରୋନା ଭାଇରସ୍ ପାଇଁ ଦେଶବ୍ୟାପୀ ଲାଗିଥିବା ଲକଡାଉନ୍ ଅବଧିକୁ ପୂରା କରୁଛି ।\nକମ୍ପାନୀର ଏହି ପଦକ୍ଷେପ ଯୋଗୁଁ ଲକଡାଉନ୍ ପରେ ଜିଓ ଫୋନ୍ ଉପଭୋକ୍ତାଙ୍କୁ ରିଚାର୍ଜ କରିବାରେ ହେଉଥିବା ଅସୁବିଧାରୁ ମୁକ୍ତି ମିଳିବ । ଦେଶର ଦ୍ୱିତୀୟ ପର୍ଯ୍ୟାୟର ସହର ଓ ତା' ବାହାରେ ଥିବା JioPhone ବ୍ୟବହାରକାରୀମାନେ ସାଧାରଣତଃ ଅଫଲାଇନ୍, ମାନେ ଖୁଚୁରା ଦୋକାନରୁ, ରିଚାର୍ଜ କରନ୍ତି । ଲକଡାଉନ୍ ଯୋଗୁଁ ସେମାନଙ୍କୁ ରିଚାର୍ଜ ପ୍ୟାକ୍ କିଣିବାରେ ଅସୁବିଧା ହେଉଥିଲା ।\nରିଲାଏନ୍ସ ଜିଓ ଆହୁରି ଏକ ଆକର୍ଷକ ଘୋଷଣା ମଧ୍ୟ କରିଛି । ଜିଓ ଫୋନର ଉପଭୋକ୍ତାମାନଙ୍କ ଫୋନରେ ଥିବା ପ୍ରିପେଡ୍ ପ୍ୟାକ୍ ସରିଯାଇଥିଲେ ମଧ୍ୟ ସବୁ ଉପଭୋକ୍ତାଙ୍କ ପାଇଁ ନେଟୱାର୍କରେ ଆସୁଥିବା ସମସ୍ତ ଇନକମିଂ କଲ୍ ଅତି କମରେ ଏପ୍ରିଲ୍ ୧୭ ତାରିଖ ପର୍ଯ୍ୟନ୍ତ ବୈଧ ରହିବ । ଏହା ଦ୍ୱାରା ଜିଓ ନିଶ୍ଚିତ କରିବାକୁ ଚାହୁଁଛି ଯେ JioPhone ବ୍ୟବହାର କରୁଥିବା ଲକ୍ଷ ଲକ୍ଷ ଉପଭୋକ୍ତା ପୂରା ଲକଡାଉନ୍ ସମୟରେ ସେମାନଙ୍କ ଫୋନ୍ ଚାଲୁ ରଖିପାରିବେ ଓ ବନ୍ଧୁ ତଥା ପରିବାର ସହିତ ଯୋଗାଯୋଗ ଜାରି ରଖିବାରେ ସକ୍ଷମ ହେବେ ଓ ସ୍ୱାସ୍ଥ୍ୟ ସେବାରେ ଆବଶ୍ୟକ ସ୍ଥଳେ ସହାୟତା ମଧ୍ୟ ପାଇପାରିବେ ।\nଏହି ନୂଆ ଅଫର୍ ଘୋଷଣା କରିବା ସହିତ ରିଲାଏନ୍ସ ଜିଓ ବଭିନ୍ନ ଅନଲାଇନ୍ ରିଚାର୍ଜ ପ୍ରଣାଳୀ ବିଷୟରେ ମଧ୍ୟ କହିଛି । ଉପଭୋକ୍ତାମାନେ ଲକଡାଉନ୍ ସମୟରେ ସେମାନଙ୍କ ନମ୍ବରକୁ ରିଚାର୍ଜ କରିବା ପାଇଁ ଏହି ଉପାୟ ବ୍ୟବହାର କରିପାରିବେ ।\nରିଲାଏନ୍ସ ଜିଓ ବ୍ୟବହାରକାରୀମାନେ ବର୍ତ୍ତମାନ MyJio ଆପ୍ ଓ Jio.com ରେ ରିଚାର୍ଜ ପ୍ୟାକ୍ କିଣିପାରିବେ । ତା' ଛଡ଼ା ଗୁଗୁଲ୍ ପେ, ଫୋନ୍ ପେ, ପେଟିଏମ୍, ଆମାଜନ ପେ, ମୋବିକୱିକ୍, ଫ୍ରିଚାର୍ଜ କିମ୍ବା ଯେ କୌଣସି UPI ମର୍ଚାଣ୍ଟ୍ ମାଧ୍ୟମରେ ମଧ୍ୟ କିଣିପାରିବେ । ଡେବିଟ୍ ବା କ୍ରେଡିଟ୍ କାର୍ଡ ଓ ନେଟ୍ ବ୍ୟାଙ୍କିଙ୍ଗ୍ ମାଧ୍ୟମରେ ମଧ୍ୟ ଜିଓ ଫୋନକୁ ରିଚାର୍ଜ କରାଯାଇପାରିବ । ଆକ୍ସିସ୍ ବ୍ୟାଙ୍କ ଓ ଆଇସିଆଇସିଆଇ ବ୍ୟାଙ୍କ ଆକାଉଣ୍ଟଧାରୀଙ୍କ ପାଇଁ ଏସ୍.ଏମ୍.ଏସ୍. ବ୍ୟାଙ୍କିଙ୍ଗ ବି ଉପଲବ୍ଧ ଅଛି ।\nଆକ୍ସିସ୍ ବ୍ୟାଙ୍କ ଗ୍ରାହକମାନଙ୍କୁ MOBILE (ସ୍ପେସ୍) ୧୦ ଅଙ୍କ ବିଶିଷ୍ଟ ମୋବାଇଲ୍ ନମ୍ବର (ସ୍ପେସ୍) JIO (ସ୍ପେସ୍) ରିଚାର୍ଜ୍ ରାଶି (ସ୍ପେସ୍) ଓ ନିଜ ବ୍ୟାଙ୍କ ଖାତାର ଶେଷ ଛଅ ଅଙ୍କ ଟାଇପ୍ କରିବାକୁ ପଡିବ । ତା'ପରେ ଏହି SMSକୁ +91-9717000002 କିମ୍ବା 5676782 କୁ ପଠାଇବାକୁ ପଡ଼ିବ ।\nICICI ବ୍ୟାଙ୍କର ଗ୍ରାହକମାନଙ୍କୁ MTOPUP (ସ୍ପେସ୍) ୧୦ ଅଙ୍କ ବିଶିଷ୍ଟ ମୋବାଇଲ୍ ନମ୍ବର (ସ୍ପେସ୍) JIO (ସ୍ପେସ୍) ରିଚାର୍ଜ୍ ରାଶି (ସ୍ପେସ୍) ନିଜ ବ୍ୟାଙ୍କ ଖାତାର ଶେଷ ଛଅ ଅଙ୍କ ଟାଇପ୍ କରିବାକୁ ପଡ଼ିବ ଓ + 91-9222208888 କୁ ପଠାଇବାକୁ ପଡ଼ିବ ।
